16.11.2015 06:57 | Eija-Riitta Niinikoski
Eräässä työpajassa poimin muistisäännön. Yksinkertaisimmillaan luottamus rakentuu seuraavalla kaavalla: Tavoitteet ja odotukset + Odotuksiin vastaaminen = Luottamus. Tätä prosessia vie eteenpäin viestintä, kommunikaatio puolin ja toisin.
Johtajuudesta kirjoittanut John C. Maxwell on tiivistänyt asian: ”Jos johdat, mutta kukaan ei seuraa, olet vain kävelyllä.” Maxwell pohtii johtamista ja kommunikaatiota. Hän toteaa, että hyvä kommunikaatio on yhteyden muodostumista. Kun yhteys syntyy kahden ihmisen välille, ryhmässä ja yleisön kanssa, sen kyllä tuntee. Johtajalle on suuri etu hyvistä kommunikaatiotaidoista niin työyhteisön sisällä kuin oman organisaation ulkopuolisten tahojen kanssa.
Jokin aika sitten sain sähköpostiviestissä muistutuksen, joka sopii niin johtajalle kuin alaiselle. Itse asiassa ihan jokaiselle. Viestissä oli kuva, jonka tekstin olen vapaasti suomentanut.
Siinä riittää opeteltavaa. Raamatun johtajuusopetuksista haluan nostaa esille yhden: palveleva johtajuus. Jeesus tiivisti johtamisen perusidean: ”joka teistä on suurin, se olkoon teidän palvelijanne”. Johtajan tehtävä on varmistaa työn tekemisen edellytykset ja auttaa jokaista toimimaan omien vahvuuksiensa mukaan kehittäen niitä. Hyvä johtaja luo ympärilleen ilon ja innostuksen.
kommunikaatio johtajuus luottamuus